
UDTALELSE
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:
<RepeatBlock-Dec>
1.	bemærker, at aktionsbudgettet for 2023 for Den Europæiske Tilsynsførende for Databeskyttelse (EDPS) beløb sig til 22 711 559 EUR, og at aktionsbudgettet sammenlignet med det endelige budget for 2022 var steget med 12 %; glæder sig over, at EDPS' udnyttelsesgrad for forpligtelsesbevillinger i 2023 var på 96 %;
2.	bemærker det øgede antal lovgivningsmæssige høringer, som EDPS gennemførte, og som udmøntede sig i 82 formelle lovgivningsmæssige høringer, 54 udtalelser og 26 formelle bemærkninger; påskønner EDPS' bidrag til lovgivningsarbejdet, herunder i samarbejde med Det Europæiske Databeskyttelsesråd; bemærker EDPS' øgede rolle i flere nye retsakter, herunder forordningen om kunstig intelligens, i henhold til hvilken EDPS bliver den kompetente myndighed for Unionens institutioner, agenturer, kontorer og organer, hvorved EDPS er blevet delegeret yderligere opgaver; understreger, at disse yderligere ansvarsområder, som medlovgiverne har uddelegeret, kræver tilstrækkelige ressourcer til at sikre, at EDPS effektivt kan opfylde sine forpligtelser;
3.	understreger EDPS' rolle i tilsynet med EU-institutionernes, -organernes, -kontorernes og -agenturernes behandling af personoplysninger; bemærker med bekymring varigheden af procedurerne i EDPS, da EDPS ikke afsluttede én enkelt undersøgelse i 2023, men bemærker, at antallet af underretninger, hvor de 72 timer blev overskredet, faldt betydeligt i 2023 i forhold til det foregående år;
4.	glæder sig over EDPS' fokus på at sikre, at eksterne kontrahenter opfylder de standarder, der forventes af alle Unionens institutioner, organer, kontorer og agenturer, navnlig i lyset af EDPS' tidligere brug af eksterne virksomheder, som ifølge Yale Universitys vurdering fortsat opererer i Rusland; påskønner, at EDPS anvender centrale resultatindikatorer (KPI'er) til at overvåge sine resultater i lyset af de vigtigste mål, der er fastsat i EDPS' strategi, hvilket bidrager til at sikre tilpasningsevne til aktiviteter, hvor det er nødvendigt, og til at øge den effektive anvendelse af ressourcer;
5.	udtrykker bekymring over den betydelige stigning i tjenesterejseudgifterne til EDPS' personale fra 28 789 EUR i 2021 og 176 903 EUR i 2022 til 284 580 EUR i 2023; opfordrer EDPS til at vurdere, om de ressourcer, der anvendes til tjenesterejser, anvendes hensigtsmæssigt og effektivt; bemærker, at EDPS ophørte med at offentliggøre antallet af tjenesterejser, der finansieres af arrangører, samt oplysninger om, hvilken enhed eller sektor der deltog i de enkelte tjenesterejser, hvilket reducerede gennemsigtigheden med hensyn til tjenesterejseudgifter; opfordrer EDPS til at genindføre denne praksis.

